
"הסזון" ושאלת המרות הלאומית
ה"סזון" (כינוי לעונת הצייד) היה שם הקוד לרדיפות שרדפה ההגנה את האצ"ל כדי לשתקו כארגון לוחם. אולם מתברר כי נושא הסזון אינו עומד בפני עצמו, אלא מהווה חלק ממכלול המערכה של מלחמת המחתרת העברית בשלטון הבריטי בארץ-ישראל. 
בעקבות הכרזת המרד של האצ"ל נגד השלטון הבריטי בארץ-ישראל (1.2.1944), החלו התקפות צבאיות נגד מטרות ממשלתיות שונות. המנהיגות הרשמית של היישוב היהודי בארץ, ראשי הסוכנות היהודית והוועד הלאומי, הביעו התנגדות לפעולות האצ"ל ודרשו להפסיקן. 
בספטמבר 1944 התקיימו שתי פגישות בין מנחם בגין, מפקד האצ"ל, לבין משה סנה, ראש המפקדה הארצית של ההגנה (שהופיע כנציגו האישי של בן-גוריון) ואליהו גולומב, מראשי ההגנה. בפגישות, שנמשכו אל תוך הלילה, נדונו שתי שאלות עיקריות; האחת עסקה בהערכה המדינית והתרכזה בכוונותיה של ממשלת בריטניה בכל הנוגע לפתרון בעיית ארץ-ישראל, והשנייה עסקה בעניין המרות הלאומית. 

באשר להערכה המדינית, אמר משה סנה, בין היתר: 
ישנן שלוש אסכולות בעניין פתרון השאלה שלנו; האחת היא של לורד מוין והיא גורסת להשאירנו במצב של מיעוט תמידי בארץ, אם כי תוך פתיחת שערים לעלייה מוגבלת. השנייה היא חלוקת הארץ באיזה צורה שהיא... השלישית היא של צ'רצ'יל [ראש ממשלת בריטניה] והיא עדיין בלתי ידועה. אולם יש הרגשה שהיא הטובה ביותר. הוא הבטיח לוייצמן שלאחר המלחמה נקבל את "השזיף הגדול ביותר בפודינג". הוא נחשב לידידנו האמיתי... 

בשאלת המרות הלאומית, הוסיף ואמר:
אם תרחיבו את הפעולה [נגד הבריטים] זה מחייב שליטה על הנפש ועל הרכוש של הציבור. ועל הציבור יש לנו שליטה. אין אנחנו מתכוננים לוותר על שליטתנו בציבור, כי אנחנו הננו נושאי מנדט העם היהודי... באם תמשיכו בפעולותיכם יביא הדבר לידי התנגשות.
(עדות משה סנה, ארכיו תולדות ההגנה, וכן פרוטוקולים של מפקדת האצ"ל, האצ"ל - אוסף מקורות ומסמכים, כרך ג', עמ' 85)
אליהו גולומב היה בוטה יותר:
אנו דורשים מכם להפסיק מיד [את פעולותיכם נגד הבריטים]... איננו רוצים שתתחיל מלחמת אחים... אולם נהיה מוכנים גם לכך. נהיה נאלצים לאחוז באמצעים שלנו למען מנוע את מעשיכם. המשטרה, לדעתנו, לא תוכל לחסלכם, אולם אם היישוב יתקומם הרי הדבר יבוא לידי כך. ברור שאיננו מדברים על חיסולכם הפיסי, אולם התפתחות הדברים תביא גם לכך, היא תביא להשמדתכם. ואז לא חשוב מי התחיל הראשון - זה עניין של תעמולה והסברה.   

בדברי תשובתו, אמר בגין, בין היתר:
איני רואה כל סימן חיובי בממשלת בריטניה שאפשר לסמוך עליו...

 צ'רצ'יל לא עשה מאומה כדי להציל את שארית הפליטה שהצליחה להימלט מאירופה הבוערת, אלא המשיך במדיניות "הספר הלבן" וסגר את הארץ בפני יהודים [ולכן אין לצפות שישנה את מדיניותו לאחר המלחמה]. 
בגין דחה בתוקף את הטענה כאילו האצ"ל רוצה להשתלט על היישוב היהודי בארץ:
איננו חושבים לתפוס את השלטון ביישוב. אמרנו זאת בהרבה הזדמנויות. אין לנו כל אמביציות לכך...

 אנו חושבים שבן-גוריון הוא האיש, שיכול היום להוביל את הנוער למלחמה. אולם לשם כך בן-גוריון צריך לעזוב את מושבו ברחביה. כי כל זמן שהוא נמצא שם - לא יוכל לנהל את המלחמה הנ"ל. לנו אין כל אינטרס מפלגתי או מסגרתי. הננו מתפללים לשעה, שבה נוכל להכריז על סיום תפקידו של האצ"ל ולפזרו. ובאותו רגע שתצאו אתם למלחמה - נתייצב כולנו תחת הנהגה אחידה, שבה אתם תהיו הרוב המכריע. אולם כל זמן שלא עשיתם זאת, אנו ננהל את מלחמתנו.
התפנית במאבק נגד המחתרת העברית חלה כתוצאה מההתנקשות בחייו של הלורד מוין בקהיר. הלורד מוין, שהיה ידוע כאנטי ציוני, נתמנה למיניסטר המדינה במזרח התיכון, וממקום מושבו בקהיר היה אחראי לביצוע מדיניות "הספר הלבן". לח"י , שראה בלורד מוין את האחראי לגירוש אניות המעפילים, החליט להתנקש בחייו. לשם כך נשלחו לקהיר שני חברי המחתרת, אליהו חכים ואליהו בית-צורי, וב6- בנובמבר 1944 ביצעו השניים את ההתנקשות.
ההתנקשות בחייו של הלורד מוין עוררה סערה גדולה בארץ ובעולם, ועוד לפני שנודעה זהות המתנקשים, התכנסה הנהלת הסוכנות היהודית ופרסמה הודעת גינוי חריפה. באותה ישיבה הוחלט על שורה של צעדים במלחמה ב"ארגוני הטרור" בארץ. 
לאחר שה"סזון" אושר על-ידי הנהלת הסוכנות היהודית והוועד הפועל הציוני, הובא העניין בפני מועצת ה"הסתדרות", הגוף שקבע יותר מכל מסגרת אחרת את התנהגותו של "היישוב המאורגן". במועצת ההסתדרות נקבעה תוכנית פעולה שכללה ארבעה סעיפים: 
1. לגרש חשודים ממקומות עבודה ומבתי-ספר.

2. לא לתת להם מחסה ומקלט. 

3. למנוע גביית כספים. 

4. שיתוף פעולה עם השלטונות הבריטיים.
בהודעה שהתפרסמה ב19.11.44- בעיתונות העברית על-ידי הנהגת היישוב, נאמר, בין השאר: 

מלחמה לנוער העברי בטרור ובמבצעיו!

[...]

המסייע לאויב - אויב הוא! 

מחוללי הטרור, הקוראים לעצמם "ארגון צבאי לאומי" ו"לוחמי חרות ישראל" - בוגדים המה! 

נוער עברי! 

...אתה נתבע כעת לקום ולבער את נגע הטרור מקרב היישוב. 

אל יבואו פורצי הגדר בקהל הנוער העברי!

מספסלי הלימודים יוצאו, ומן הסדנאות יורחקו.

לא תורשה תעמולתם בכתב ובעל-פה - לא ברחוב ולא באולם סגור. לא בבית-תפילה ולא בבית-ספר ולא בשום מקום אחר.

אל יינתן מחסה לעוכרים בבית הוריכם, קרוביכם ומכריכם! 

אל כניעה לאיומים ולסחיטות!

יעמוד הנוער על המשמר! יפעל הנוער בכוחות עצמו ויושיט כל עזרה למוסדות הציבור והשלטון לשם מניעת הטרור ופירוק ארגונו! 

יידעו אנשי הכנופיות, כי ייתקלו בהתנגדותו הנמרצת של הנוער העברי המאוחד. הפתח לתשובה עודנו פתוח לפניהם. אולם המהרסים והמחריבים שאין להם עוד תקנה, יבודדו ויופקרו, עד שיוקאו משורות היישוב, עד שהטרור ייפסק וארגונו יבוטל. 

(ההדגשות שלי - י.ל.)
אנשי אצ"ל ולח"י מכונים בפי ראשי היישוב "אויבים, בוגדים ועוכרי ישראל", ויש לבודדם ולהפקירם "עד שיוקאו משורות היישוב". פירוש הדבר, כי דמם מותר. 
ובכרוז אחר, שפורסם על-ידי ראשי היישוב, נאמר בין השאר: 

[...] 

הסוכנות מציעה בזה שכל האנשים המכירים את מי שהוא מהטרוריסטים, עליהם להודיע תיכף ומייד למשטרה בעל-פה, בכתב או בטלפון ולקיים את המצווה: "ובערת את הרע מקרבך".

אבות שיש להם בנים בארגונים עליהם, באותו אופן להודיע למשטרה ולקיים בזה את המצווה: "כי יהיה לאיש בן סורר ומורה" ועליו להוציא אותו אל הזקנים ולומר להם: "בני זה סורר ומורה איננו שומע בקול אביו ואמו, והוציאו אותו אל שער העיר וסקלו אותו העם באבנים". 

ובפרט שהאנגלים אינם מתכוונים לעשות לטרוריסטים שום דבר רע. הם יחזיקו אותם שנה שנתיים מובדל מאנשים עד שיתקרר בהם עודף המרץ, שבא להם כנראה מריבוי אכילה ומאי מעשה מתוך עצלות.

[...] 

ההורים שלא יעשו את זאת גורמים ליישוב, להם ולבניהם, אסון איום שיחול בראש וראשונה עליהם ועל בניהם.

ועת לעשות למען העם היהודי והמולדת.

(כל ההדגשות שלי - י.ל.)

(מתוך ארכיון ציוני מרכזי, 25/5645S )
בכרוז הזה הרחיקו ראשי היישוב לכת באופן קיצוני. הם דורשים מאב, שבנו חשוד בהשתייכות לאצ"ל או ללח"י, להסגיר אותו למשטרה כדי שיאסרו אותו. ההצדקה היא, שיש לראות בבן כזה "בן סורר ומורה" אשר על-פי התורה יש לסקול אותו באבנים!
לשם ביצוע המלחמה באצ"ל, נערכו באוקטובר 1944 קורסים מיוחדים לחברי הפלמ"ח שנבחרו למשימה. (מן הראוי להדגיש כי הקורסים האלה נערכו כחודש ימים לפני ההתנקשות בחייו של הלורד מוין). בסך-הכול גויסו כ250- אנשי פלמ"ח ועליהם נוספו מאות מ"פלוגות הפועל", אשר פעלו במסגרת ההגנה, ועוד עשרות אנשי הש"י. כל אלה עסקו באיסוף מידע, בחטיפת חשודים וחקירתם בבתי-מעצר פרימיטיביים שהותקנו בקיבוצים (לעתים תוך שימוש בעינויים קשים) וכן בהסגרת חשודים בהשתייכות לאצ"ל לבולשת הבריטית. 

במשך חודשי הסזון, נחטפו עשרות בחורים והוסגרו לבריטים קרוב ל1000- שמות.
הסזון לא היה אירוע חד פעמי, אלא שיטה, בה נקטה ההגנה כדי לחסל את ארגוני המחתרת, האצ"ל או לח"י, בכול פעם שאלה פעלו נגד הבריטים ללא הסכמת "המוסדות הלאומיים". בשנת 1942, למשל, רדפה ההגנה את ארגון לח"י (שנקרא אז "הארגון הצבאי הלאומי בישראל" בראשותו של אברהם שטרן - יאיר). החטיפות, החקירות תוך שימוש בעינויים ושיתוף הפעולה בין ההגנה לבין הבולשת הבריטית, הביאו ב1942- לשיתוקו המוחלט של האצ"ל בישראל (ארגונו של אברהם שטרן). 

לאחר התקופה של "תנועת המרי העברי" שוב נעשה ניסיון לחסל את האצ"ל כארגון לוחם. היה זה בשנים 1947 ו1948-, ורדיפות אלו קיבלו את השם "הסזון הקטן".
יסודות המרות הלאומית
ההצדקה לכל הפעולות של הסזונים למיניהם התבססה על מושג הדמוקרטיה. המוסדות הלאומיים (הסוכנות היהודית והוועד הלאומי) נבחרו באופן דמוקרטי והיוו את "הממשלה בדרך", בעוד ארגון ההגנה נתפס כ"צבא בדרך". ולפי ההליך הדמוקרטי, ה"ממשלה בדרך" מחליטה את החלטותיה וה"צבא בדרך" מבצע את ההחלטות הללו. לפי תפיסה זו על כל יהודי בארץ לקבל את "המרות הלאומית" של הנהגת היישוב, או כדברי יגאל אלון: 
"הסזון היה פועל יוצא של הצווים הדמוקרטיים הבסיסיים של היישוב בדרך למדינה". 
אין חולק על-כך שהיישוב היהודי בארץ בחר באופן דמוקרטי את מוסדותיו והמנהיגים שנבחרו היו נציגיו האותנטיים. אבל מכאן ועד ההצדקה לסזון, הדרך ארוכה מאוד. 
גישתו של יגאל אלון, כאילו הסזון היה "פועל יוצא של הצווים הדמוקרטיים", מעוררת מספר שאלות נוקבות: 
 מה היו סמכויותיה של "הממשלה בדרך"?

 מה היו סמכויותיו של ארגון ההגנה?

 האומנם הקפידו ראשי ההגנה לקבל עליהם את מרות הוועד הלאומי והסוכנות היהודית?

 האומנם היו פעולות ההגנה נגד האצ"ל ולח"י נקיים משיקולים פוליטיים מפלגתיים?
כאשר דנים בסמכויות המוסדות הלאומיים, יש להבדיל בין הסמכות שהוענקה להם על-פי חוק על-ידי ממשלת המנדט הבריטי, לבין הסמכות המוסרית של מנהיגי היישוב שהיה נתון תחת שלטון זר.
הסמכות הפורמלית של כנסת ישראל הוגדרה ב"תקנות לסידורה של כנסת ישראל", שקבע הנציב העליון הבריטי. התקנות הסדירו, על-פי חוק, את תחומי העיסוק של "כנסת ישראל" וכן את מנגנון הפיקוח של שלטונות המנדט על פעילות זו. 
תחומי הפעילות הזו כללו: חינוך, בריאות, סעד ובחירת מועצת הרבנות הראשית וועד הקהילה. בתקנות הודגש מספר פעמים, כי החברות ב"כנסת ישראל" היא וולונטרית ואין לכפותה על איש. חברי "אגודת ישראל", למשל, סירבו להיכלל ב"כנסת ישראל" ועל כן החלטות הוועד הלאומי לא חלו עליהם. ממשלת המנדט הבריטי אפשרה ל"אגודת ישראל" להקים מוסדות שיפוט רבניים עצמאיים (שלא היו כפופים לרבנות הראשית) וכן "חברה קדישא" עצמאית (שלא הייתה כפופה לוועד הקהילה).
אין חולק על-כך כי זכותם, ואף חובתם של מנהיגי היישוב הייתה לעסוק גם בתחומים שלא נכללו במסגרת "התקנות לסידורה של כנסת ישראל". התחום העיקרי, שהוא גם נושא הדיון שלנו, עסק בהגנה על היישוב היהודי בפני פורעים, ולשם כך נוסד ארגון ההגנה. כאן המקום להדגיש, כי החברות בארגון ההגנה נעשתה מתוך התנדבות. לראשי היישוב היהודי בארץ לא הייתה שום סמכות, חוקית או מוסרית, לכפות על מישהו את החברות בהגנה. 
ארגון ההגנה והמרות הלאומית
א. 

ההגנה כארגון ארצי הוקם, כידוע, בשנת 1920 בוועידת ההסתדרות הכללית של פועלי ארץ-ישראל. בכנס הייסוד של ארגון ההגנה (שנקרא תחילה "הסתדרות ההגנה"), נאמר, בין היתר:
על גוף זה לדאוג לענייני ההגנה, לארגון השתתפותם של העובדים במפעל ההגנה ולהבטחת תוכנה הלאומי והסוציאלי של הגנה עממית בארץ.
במשך עשר שנים היה ארגון ההגנה כפוף באופן מוחלט להסתדרות העובדים, שהיוותה בשנות העשרים כ10%- מכלל היישוב היהודי בארץ-ישראל.
הנימוק שנתנו ראשי ההגנה להתנגדותם לקבל עליהם את מרות הוועד הלאומי היה, כי ראשי המוסדות הלאומיים מייצגים את היישוב היהודי בפני השלטון הבריטי ולכן לא טוב שהם יתעסקו בעניינים בלתי חוקיים. לכן צריכים למצוא מוסד אחר, שבחסותו יתבצעו העניינים הבלתי לגליים וכמובן שהמוסד המתאים ביותר הוא ההסתדרות הכללית. 
רק ב1931- הוקמה המפקדה הפריטטית (שוויונית) שהייתה מורכבת חצייה מנציגי ההסתדרות וחצייה מנציגי "האזרחים"; ובאושיות ההגנה, שנוסחו סופית ב1941-, נאמר כי:
ארגון ההגנה נתון למרותה של ההסתדרות הציונית העולמית, בשיתוף כנסת ישראל בא"י, עומד לרשותה וסר לפקודתה. 
ב. 

בנובמבר 1944 נערך בוועד הפועל של ההסתדרות דיון יסודי בדבר הפעלת הסזון נגד האצ"ל. בספר תולדות ההגנה נאמר על אותו דיון (ספר תולדות ההגנה כרך שלישי, עמ' 536): 

היו בקרב תנועת העבודה, בייחוד באגפים השמאליים, אנשים שסברו כי האצ"ל מהווה תנועה פשיסטית ומשום כך ראו לעצמם חובה מיוחדת להילחם בו.
באותו דיון אמר גלילי, בין היתר:
הגוון הסוציאליסטי במלחמתנו זאת צריך להיות ברור ומודגש...
ובאותו עניין, התבטא יעקב זרובבל (ממנהיגי השמאל) בישיבת הנהלת הסוכנות היהודית שדנה בעניין הסזון ואמר, בין היתר:
אין לי מוסר כליות למסור אותם למשטרה. אין אני חושב זאת למלשינות; אין זו מלשינות לגבי גנב או שודד, ובמקרה דנן זה הרבה יותר מגנב ומשודד. לדידי זה פשיסט, ואין שונא יותר גדול לפועל, ליהודי ולציונות מאשר פשיסט וצריך לעקור אותו. ואם אני יכול לעקור אותו דרך הממשלה [הבריטית] - צריך לעשות זאת ואין זו מלשינות... 
ג. 

לאחר שהמוסדות הלאומיים והוועד הפועל של ההסתדרות אישרו את הסזון, זימן אליו בן-גוריון את משה סנה (ששימש ראש המפקדה הארצית של ההגנה), כדי שהאחרון יפעיל את ההגנה נגד האצ"ל. על פגישה זו מספר סנה בעדותו (ארכיון תולדות ההגנה, עדות משה סנה): 

לאחר החלטת המוסדות הלאומיים בדבר הסזון התקיימה שיחה (בסוכנות בירושלים) שהשתתפו בה דוד בן-גוריון, אליהו גולומב ואני. יו"ר הנהלת הסוכנות ביקש מאת הרמ"א [ראש המפקדה הארצית של ההגנה] להטיל את ביצוע ההחלטה על ארגון ההגנה ואליהו נטה לכך. אני התנגדתי משני טעמים: הראשון עקרוני - ההגנה היא ארגון הכוח של היישוב ככלל כלפי חוץ ואין הוא צריך להיות מעורב במאבקים פנימיים; והטעם השני, מעשי - הגוש האזרחי במפקדה הארצית יתנגד לפעולה נגד הפורשים, והכרעתי נגדם תערער את המפקדה הארצית, את הבסיס הציבורי של ההגנה, ובמקום לפגוע בפורשים, נפגע בעצמנו. לבסוף, נתקבל סיכום לפיו יעשו את הפעולה מתנדבים מקרב חברי ההגנה ומפקדיה, לא בפקודת הפיקוד העליון; הגוף הציבורי הקורא לפעולה ולמתנדבים יהיה ההסתדרות והפיקוד העליון של ההגנה יתיר את ההתנדבות ויסייע... 
סיכום זה אינו מסתדר עם "הצווים הדמוקרטיים הבסיסיים של היישוב בדרך למדינה" (כדברי יגאל אלון). מדוע לא תיתן ה"ממשלה בדרך" הוראות ברורות ל"צבא בדרך" לבצע את המדיניות עליה הוחלט באופן דמוקרטי? מדוע להחזיר את הגלגל אחורנית ולשוב ולהעמיד את ארגון ההגנה לפקודת ההסתדרות, שרוב היישוב היהודי בארץ לא היה חבר בה? 
יגאל אלון, שעמד בראש מטה הסזון מטעם הפלמ"ח, התנגד לשיתוף פעולה עם השלטון הבריטי. בעדותו, אומר אלון, בין היתר:
[...]

וכאשר הוכרע סופית בעד השיתוף [עם הבריטים] - הודעתי למפקדה שאני מתנגד לשיתופו של הפלמ"ח בכל פעולות הסזון.
להיכן נעלמה המרות הלאומית של יגאל אלון? מדוע פרש מן הסזון ברגע שהתברר לו כי ההגנה משתפת פעולה עם הבולשת הבריטית? הרי ההחלטה נתקבלה באופן דמוקרטי על-ידי המוסדות הלאומיים! או שמא גרס אלון כי בעניין זה חרגו המוסדות הלאומיים מסמכותם, כפי שניתן ללמוד מדבריו הבאים (ספר הפלמ"ח, עמ' 81): 

עם ההחלטה בדבר שיתוף-פעולה [עם הבריטים], נוצר מצב חמור ביותר, ונשקפה סכנה לאחדותו של היישוב ולכוח סמכותם של מוסדותיו. (ההדגשה שלי - י.ל.)
ד. 

כידוע, בוצעו במסגרת הסזון חטיפות של חשודים בהשתייכות לאצ"ל. החטופים נחקרו, לעתים תוך כדי עינויים קשים, ולאחר מכן שוחררו או הוסגרו לבריטים. החטיפות עצמן בוצעו בידי הפלמ"ח בעוד החקירות בוצעו בידי הש"י. והנה מתברר כי החטיפות לא נכללו כלל בהחלטות המוסדות הלאומיים, שדנו בפרטי תוכנית המאבק נגד האצ"ל ולח"י. הנהלת הסוכנות היהודית אף לא קיבלה דיווח על החטיפות; וכאשר באחת הישיבות (7.1.45) שאל משה שפירא:
האם אפשר לקבל דין-וחשבון על פעולתנו נגד הטרור? בציבור מתהלכות שמועות משמועות שונות [הכוונה לחטיפות]. 
עונה לו היושב-ראש (היה זה משה שרתוק, כי בן-גוריון היה באותו זמן בחו"ל): 
"אני מציע להעמיד את השאלה הזאת על הפרק בישיבה הקרובה, ובינתיים אכין את חומר".
אלא שגם בישיבות הבאות לא נמסר כול דיווח בעניין החטיפות.

מי, אם כן, החליט על החטיפות? היכן המרות הלאומית, לפיה מבצע ארגון ההגנה ("הצבא בדרך") את החלטות ה"ממשלה בדרך", והרי זו לא החליטה לחטוף? זאת ועוד, במשטר דמוקרטי (עליו מבססים ראשי ההגנה את פעולות הסזון), ישנה הפרדה מוחלטת בין שלוש הרשויות (הרשות המחוקקת, המבצעת והשופטת). אולם במהלך החקירות של הש"י - החוקר, התובע, השופט והמוציא לפועל - היה אותו אדם! והיכן הזכות האלמנטרית של הנחקר להתגונן? הזוהי הדמוקרטיה של ראשי ההגנה?
ה. 

מעיון במסמכי הבולשת הבריטית מתברר כי ההלשנות החלו כבר בחודש מאי 1944, דהיינו כחצי שנה לפני החלטת המוסדות הלאומיים. במסמך הבולשת הבריטית מה25.6.44-, למשל, אנו מוצאים אף הלשנה על פעולה שהאצ"ל עמד לבצע נגד מוסדות ממשלתיים בירושלים (למזלם של התוקפים, בוטלה הפעולה ברגע האחרון, אחרת היה עלול להיות שם מרחץ דמים נוראי!). (משרד המושבות, 44CO 73 75156/151A/)
ב20- ביוני הזהירו נציגי הסוכנות היהודית את השלטונות הצבאיים, כי ההתקפות מיועדות להתבצע באותו ערב. ננקטו אמצעי זהירות משטרתיים מיוחדים ולמחרת הודיע מקור סוכנותי למשטרה כי לנוכח הצעדים אלה, דחו הטרוריסטים את ההתקפה ל21- או ל22- ביוני.
ב20- באוקטובר 1944 התקיים הקורס הראשון של הפלמ"ח לפעילי הסזון ומייד לאחריו נשלחו חברי הפלמ"ח לערים כדי להתחיל בפעולות נגד האצ"ל. מכאן, שפעילות הפלמ"ח בסזון החלה כחודש ימים לפני החלטת המוסדות הלאומיים בדבר.
קשה לומר שזהו ההליך הדמוקרטי, לפיו מבצע "הצבא בדרך" את הפעולה ורק כעבור חצי שנה מקבל את אישור "הממשלה בדרך".
"לא תהיה מלחמת אחים"
זו הייתה הסיסמה שטבע מנחם בגין עם תחילת הסזון. בגין הורה לאנשי האצ"ל להבליג ולא להגיב על החטיפות, החרמת מחסני נשק וההלשנות לבולשת הבריטית. רבים מבין לוחמי האצ"ל חלקו על החלטה זו, אולם בגין הטיל את מלוא כובד משקלו כדי שלא תהיה סטייה כלשהי ממדיניות ההבלגה.
מעיון במסמכים שנפתחו בשנים האחרונות מתברר עד כמה היה היישוב בארץ קרוב למלחמת אחים אכזרית ורק תבונתו של בגין מנעה זאת. אסתפק בשתי דוגמאות: האחת, לקוחה מן הפגישה שהתקיימה ב- 31.10.44 בין גולומב וסנה לבין בגין ולנקין, בה אמר גולומב, כזכור, את הדברים הבאים:
[...]

איננו רוצים שתתחיל מלחמת אחים... אולם נהיה מוכנים גם לכך... 

ברור שאיננו מדברים על חיסולכם הפיסי, אולם התפתחות הדברים תביא גם לכך, היא תביא להשמדתכם. 
הדוגמא השנייה לקוחה מן הספר "גולדה - צמיחתה של מנהיגה" (עמ' 176), בו אנו מוצאים את הדברים הבאים : 
בשאלת היחסים עם הפורשים נקטה גולדה עמדה חד-משמעית. בשלב מוקדם למדי, אחרי הכרזת "המרד" על-ידי בגין, בתחילת 1944, כאשר המלחמה נגד גרמניה התנהלה עדיין באירופה, היא תבעה להפעיל כוח נגד האצ"ל ולח"י. בישיבת הוועדה הפוליטית של מפא"י שנערכה ב27.3.1944-, היא תבעה "לחפש דרך לעשות זאת". בן-גוריון התערב ותבע ממנה לפרש את דבריה: האם "לעשות", פירושו "לחסל". גולדה השיבה בחיוב. בן-גוריון לא הרפה ורצה לדעת אם כוונתה עד תום: "האם לחסל זאת אומרת להשמיד אנשים?" גולדה: "טוב, גם להשמיד אנשים", והסבירה כי אם רוצים למנוע את פעולות הטרור של האצ"ל ולח"י, יש לפעול נגדם ולא להירתע אפילו מ"חיסול כמה בחורים". בן-גוריון התערב שוב: "והם ישתקו?" גולדה, שהכריזה במהלך הדיונים ההם, כי אין לה מעצורים מוסריים כשהמדובר בפעולה נגד הפורשים, הזכירה כי בזמן המאורעות, כאשר אנשי אצ"ל זרקו פצצה בשוק בחיפה והרגו אזרחים ערבים, וסוכם לפעול נגד האצ"ל, היא לא ביקשה שיפרטו מה מתכוונים לעשות, "איך לחסל שהרוויזיוניסטים לא יזרקו פצצות גם בנו... אני חושבת שזה רע, שהם מביאים אסון עלינו, לא רק על קצינים בריטים, ולכן מותר לעשות הכול". 

(ההדגשות שלי - י.ל.) 
בן-גוריון ראה באצ"ל יריב פוליטי; וכך הסביר את ההבדל בין שני ארגוני המחתרת (ארכיון ציוני מרכזי, ישיבת הנהלת הסוכנות היהודית מיום 2.4.44): 
קיימות שתי קבוצות: האחת קבוצת שטרן, קטנה מאוד, שאין מאחוריה מפלגה. הם בחורים קנאים, המנהלים את מלחמתם לפי שעה כלפי חוץ ותכניתם היא לגרש את ה"כובש" ולהשאיר את ארץ-ישראל ליהודים ולערבים. התעמולה שלהם מסוכנת. בחורים אלה מוכנים להרוג וגם להיהרג. מספרם לא רב ואין להם תומכים ביישוב.

לעומת זאת קיימת קבוצה שנייה בשם אצ"ל, שמאחוריה עומדת מפלגה... אנשי קבוצה זו אינם רק אידאליסטים... עובדה מעציבה היא שלאנשי אצ"ל יש אוהדים ביישוב לא מתוך אהדה פוליטית, אלא סוציאלית, כי רואים בהם נשק נגד השמאל...
אכן, בין אלה ששמותיהם הוסגרו לבולשת הבריטית, היו רבים מפעילי המפלגה הרוויזיוניסטית, שלא היו קשורים כלל לאצ"ל. באחד ממסמכי הבולשת הבריטית, אנו מוצאים את הדברים הבאים (משרד המושבות 733/457CO ): 
למרבה הצער, רשימות הסוכנות של טרוריסטים כביכול, ממשיכות לכלול אנשים רבים שאינם קשורים לטרור, אך מבחינה פוליטית הם בלתי-רצויים לסוכנות. דבר זה מוסיף לקשיי המשטרה בהפרדת העזים מן התיישים. 
עד כמה בערה שנאתו של בן-גוריון לאצ"ל, יש לראות בסיפורו של אבא אבן המופיע ב"עמוד האש" עמ' 481. היה זה בתחילת ספטמבר 1947, כאשר בג'נבה ישבה הוועדה מטעם האו"ם (שדנה בשאלת ארץ ישראל) כדי לסכם את המלצותיה ובציריך התכנס הוועד הפועל הציוני. אבא אבן היה בג'נבה וחיכה בקוצר רוח להחלטות הוועדה, בעוד בן-גוריון ישב בציריך ועסק בדיוני הוועד הפועל הציוני. כאשר סיימה וועדת האו"ם את ניסוח החלטותיה, מיהר אבא אבן ונסע יחד עם דוד הורביץ לג'נבה, כדי לספר לבן-גוריון את דבר ההחלטות:
נסענו מג'נבה לציריך להודיע על כך לבן-גוריון. דבר משונה: הוא היה כולו שרוי במאמץ לבנות את הליכוד הפנימי, והוא היה רועש נגד מה שהיה קורא "הפורשים". וכמעט לא רצה להתרכז בשום דבר נוסף. אז נכנסנו, [דוד] הורביץ ואני, והוא אמר: "יש לגמור עם הפורשים!" אנחנו אמרנו: בן-גוריון, יש דו"ח. מדינה יהודית והנגב כלול בתוך מדינת היהודים. כי זו הייתה תמיד דאגתו, שיציעו לנו מדינונת בלי הנגב. אבל הוא בשלו: "לגמור עם הפורשים!" כשראינו, שאי אפשר להשפיע עליו להתייחס למה שאנחנו אומרים, קמנו והלכנו לקראת הדלת. ואז קולו רדף אחרינו: "מה זאת אמרתם? מדינה יהודית עם הנגב? מדוע לא אמרתם לי את זה קודם"? אז הוא היה מאד ברוממות רוח; ולמחרת, שמע הוועד הפועל הציוני את הדיווח. היו כאלה שאמרו שזה חלום בלהות, המפה הזאת עם כל ריסוק-האיברים של מדינה. ובן-גוריון אמר: "הלוואי ויתגשם חלום הבלהות הזה".
סיכום
יש להבדיל בין מדינה ריבונית, בה ניתן לקיים משטר דמוקרטי, לבין אומה הנמצאת תחת שלטון זר. במדינה ריבונית ניתן לקיים בחירות חופשיות וחשאיות, בהן הרוב קובע מי יהיו אלה שינהיגו את המדינה. כל התושבים, רוב ומיעוט, חייבים לקבל על עצמם את מרות ההנהגה הנבחרת (ולממשלה ישנם אמצעים חוקיים לכפות על אזרחיה את חוקי המדינה). המאפיין הנוסף של משטר דמוקרטי הוא ההפרדה המוחלטת בין שלוש הרשויות: הרשות המבצעת (הממשלה), הרשות המחוקקת (הפרלמנט או הכנסת) והרשות השופטת. הממשלה יכולה לפעול אך-ורק על-פי חוק, ובית-המשפט הוא הגוף היחידי המוסמך לפרש את החוק.
לא כך היו פני הדברים בתקופה בה שלט בארץ-ישראל שליט זר. המוסדות הלאומיים, שנבחרו באופן דמוקרטי על-ידי היישוב היהודי בארץ, היו כפופים לחוקי המנדט הבריטי, והוועד הלאומי קיבל את סמכותו מכוח תקנה שתקן הנציב העליון. הרשות המחוקקת, המבצעת והשופטת היו בידי הבריטים, והמוסדות הלאומיים הורשו לנהל את חיי האוטונומיה של היהודים בארץ ישראל בכפוף לחוקי השליט הזר.
מלחמת מחתרת בשלטון זר אי אפשר לנהל באמצעות משאל עם או בחירות חופשיות, שחייבות להיערך בחסות אותו שלטון זר. לכן צדקו מייסדי ארגון ההגנה שטענו, כי לא טוב הוא שראשי המוסדות הלאומיים, המייצגים את היישוב בפני השלטונות הבריטיים, יעסקו גם בעניינים בלתי חוקיים. כי אי אפשר לנהל את ענייני המחתרת מתוך משרדים גלויים ברחביה, החשופים לעיני הבולשת הבריטית. על אחת כמה וכמה שאי אפשר לנהל מאבק נגד השלטון הבריטי מאותם משרדים. הדוגמא הטובה ביותר לכך היא "תנועת המרי העברי", שהוקמה בהנהגת המוסדות הלאומיים ועסקה במאבק מזוין נגד הבריטים. כידוע, שמו השלטונות קץ ל"תנועת המרי העברי" בכך שעצרו את מנהיגי היישוב ופשטו על משרדי המוסדות הלאומיים, שם החרימו מסמכים רבים. 
בכול הנוגע למלחמה נגד השלטון הזר, לא הייתה לשאלת המרות הלאומית כל משמעות. היטיב לבטא זאת יצחק שדה, מפקד הפלמ"ח, שכתב בעיתונה של "אחדות העבודה", לאחר שנודע לו על הכוונה להפסיק את פעולות "תנועת המרי העברי":
לא תהיה כניעה, כי אין מי שיצווה על כניעה. ואם יימצא מי שיצווה על כניעה, לא יימצא מי שימלא את הצו הזה. 

הרדיפות שרדפה ההגנה את אנשי האצ"ל ולח"י, היו בלתי חוקיות ובלתי מוסריות. ראשי ההגנה השתמשו במושג המרות הלאומית לשווא, והפעילו את ארגון ההגנה, בתקופת הסזון, כדי לחסל יריבים פוליטיים.

השולחן סביבו ישבו בגין וסנה בפגישתם

